钦定古今图书集成/理学汇编/文学典/第195卷 > 《和闺情诗启》前人
## 钦定古今图书集成/理学汇编/文学典/第195卷 > 《和闺情诗启》前人

宾王启学士袁庆隆奉宣教旨垂示闺情诗并序跪
发珠韬，伏膺玉札。类西秦之镜，照彻心脾；同南指之
车，导引迷误。窃惟诗之兴作，兆基邃古。唐歌虞咏，始
载典谟；商颂周雅，方陈金石。其后言志缘情，二京斯
盛。含毫沥思，魏晋弥繁。布在缣简，差可商略。李都尉
“鸳鸯”之辞，缠绵巧妙；班婕妤“霜雪”之句，发越清迥。平
子《桂林》，理在文外；伯喈“《翠鸟》，意尽行间。河朔词人，王、
刘为称首；洛阳才子，潘、左为先觉。”若乃子建之牢笼
群彦，士衡之籍甚一时，并文苑之羽仪，诗人之龟鉴。
爰逮江左，谣咏不辍，非有神骨仙才，专事元风道意。
颜谢特挺，戕罚典丽。自兹以降，声律稍精，其间沿改，
莫能正本。天纵明睿，卓尔不群。新声鄙师涓之作，古
乐笑文侯之睡，以封鲁之才，追自卫之迹，弘兹雅奏，
抑彼淫哇。澄五际之原，革四始之弊，固可以用之邦
国，厚此人伦。俯屈高调，聊同下俚。然思入态巧，文随
手变，雅调惭其曼声，延年愧其亲曲。走以不敏，谬蒙
提汲，谨抽词奉和，轻以上呈。未近咏歌，伏深羞悚。谨
启。